Betaaldag kom nader, Denel dalk nie gereed | Netwerk24
Deur William Horne 19 Augustus 2019 15:33
Pantservoertuie wat as deel van die staat se wapentuigvervaardiger se afdeling, Denel Land Systems, vervaardig word. Foto: Denel
Die staatsbeheerde wapenvervaardiger sukkel met 'n kontantvloeikrisis wat vir die derde maand in 'n ry onsekerheid oor salarisse skep.
Denel het in Junie op betaaldag, sonder enige waarskuwing, slegs 85% van salarisse aan al sy werknemers betaal. Die res is wel vier dae later betaal.
In Julie het die maatskappy werknemers kort voor betaaldag gewaarsku hul salaris gaan laat wees, maar dis toe wel betyds betaal.
Denel se salarisrekening beloop sowat R150 miljoen per maand.
Op die vraag of Denel al teen Maandag genoeg betalings ontvang het om sy werknemers te betaal, het die staatsonderneming geantwoord: "Die aandeelhouer (die staat), die direksie en die bestuur werk voortdurend om 'n volhoubare oplossing vir die likiditeitskrisis wat Denel in die gesig staar, te vind. Die bestuur is toegewyd en sal altyd probeer om die onderneming se salarisverpligtinge teenoor die werknemers na te kom in ooreenstemming met die dienskontrakte."
Geen verdere kommentaar kon uit Denel verkry word nie.
In Julie het dit aan die lig gekom hoewel die regte salaris ná aftrekkings aan werknemers betaal is, die geld wat afgetrek is nie aan verskeie fondse oorbetaal is nie.
Denel het toe later die betalings aan werknemers se mediese fonds en pensioenfonds gedoen, maar inkomstebelasting aan die Suid-Afrikaanse Inkomstediens (SAID) en die bydraes aan die Werkloosheidsversekeringsfonds is steeds uitstaande.
Die vakbond Solidariteit, wat talle werknemers by Denel verteenwoordig, het op 31 Julie 'n dringende hofaansoek ingedien om Denel te dwing om dié geld oor te betaal sodat werknemers nie self daarvoor aangeslaan word nie.
Die saak word Dinsdag in die hooggeregshof in Pretoria aangehoor.
Denel het aan Netwerk24 gesê dat hy 'n ooreenkoms aangegaan het met die SAID om die agterstallige belastinggeld later oor te betaal.
Die SAID wou nie die reëling aan Netwerk24 bevestig nie, en het gesê sulke sake is vertroulik volgens wet.
Solidariteit glo dat daar geen so 'n reëling is nie.
Denel wag tans op 'n reddingsboei van R2,8 miljard vanaf die regering, wat na verwagting in September of Oktober oorbetaal sal word. Dié betaling, tesame met 'n bestelboek wat op mediumtermyn sowat R30 miljard werd is, is volgens Danie du Toit, uitvoerende hoof van Denel, al wat die maatskappy nodig het om weer behoorlik op dreef te kom.
Denel is tans die enigste staatsonderneming wat op groot skaal privatiseer, afdelings sluit en sy personeel drasties verminder te midde van 'n enorme herstrukturering.